58.		Príkazná zmluva (2) (§ 724 a nasl. ObZ)
Príkazca: 	ABC, spol. s r.o., Jarná ul. č. 26, 010 01 Žilina,
	zastúpená Eugenom Vadovičom, konateľom,
	IČO, DIČ, IČ DPH
	zapísaná v obchodnom registri Okresného súdu v Žiline
Príkazník: 	Agnesa Vlčeková, nar. .........................., r. č. ........................., bytom Žilina, Hviezdna ul. č. 459
Čl. I
Príkazník sa zaväzuje pre príkazcu zabezpečovať kompletné upratovanie jeho administratívnych priestorov, nachádzajúcich sa v sídle firmy. Zaväzuje sa najmä upratovať a vysávať kancelárie príkazcu, umývať chodby a spoločné priestory príkazcu, udržiavať čistotu a hygienu vo všetkých WC a umyvárňach príkazcu.
Čl. II
Vykonanú činnosť za príkazcu bude kontrolovať konateľ firmy.
Čl. III
Príkazca sa zaväzuje poskytovať príkazníkovi za vykonanú činnosť odmenu vo výške 116 € (slovom stošestnásť eur) mesačne, ktorá je splatná vždy do piateho dňa nasledujúceho kalendárneho mesiaca za predchádzajúci kalendárny mesiac.
Čl. IV
Pre túto zmluvu platia príslušné ustanovenia Občianskeho zákonníka, najmä ustanovenia § 724 až 732.
Čl. V
Účastníci vyhlasujú, že si zmluvu prečítali a s jej obsahom súhlasia, čo potvrdzujú vlastnoručnými podpismi.
Čl. VI
Zmluva nadobúda účinnosť 3. 5. 2023.
Žilina 30. 4. 2023					príkazca	príkazník 
Poznámka
Ide o typickú obstarávateľskú zmluvu, jej funkciu v obchodných záväzkových vzťahoch plní mandátna zmluva.
Touto zmluvou sa zaväzuje príkazník, že pre príkazcu obstará nejakú vec alebo vykoná nejakú činnosť. 
V súlade s ustanoveniami ObZ je príkazník povinný konať pri plnení príkazu podľa svojich schopností a znalostí. Od príkazcových pokynov sa môže odchýliť len vtedy, ak je to nevyhnutné v záujme príkazcu a ak nemôže včas dostať jeho súhlas; inak zodpovedá za škodu.
Príkazník je povinný vykonať príkaz osobne. Ak zverí vykonanie príkazu inému, zodpovedá, akoby príkaz vykonával sám; ak však príkazca dovolil, aby si ustanovil zástupcu, alebo ak bol tento nevyhnutne potrebný, zodpovedá príkazník iba za zavinenie pri voľbe zástupcu.
Zároveň je povinný podať príkazcovi na jeho žiadosť všetky správy o postupe plnenia príkazu a previesť na príkazcu všetok úžitok z vykonaného príkazu; po vykonaní príkazu predloží príkazcovi vyúčtovanie.
Príkazca je povinný, ak sa inak nedohodlo, poskytnúť príkazníkovi vopred na jeho žiadosť primerané prostriedky nevyhnutné na splnenie príkazu a nahradiť mu potrebné a užitočné náklady vynaložené pri vykonávaní príkazu, a to aj keď sa výsledok nedostavil.
Je tiež povinný nahradiť príkazníkovi okrem zavinenej škody aj tú škodu, ktorá vznikla v súvislosti s výkonom príkazu.
Ak príkazník utrpí pri výkone príkazu škodu len náhodou, môže sa domáhať náhrady iba vtedy, ak sa zaviazal vykonať príkaz bezplatne; nedostane však viac, než by mu patrilo ako obvyklá odmena, keby bola dojednaná.
Príkazca je povinný poskytnúť príkazníkovi odmenu iba vtedy, ak bola dohodnutá alebo je obvyklá, najmä vzhľadom na povolanie príkazníka. Je však povinný poskytovať odmenu, aj keď výsledok nenastal, ibaže nezdar konania bol spôsobený porušením povinnosti príkazníka.